ໃນຕອນເຊົ້າ ວັນທີ 3 ມີນາ 2021 ທີ່ຜ່ານມານີ້, ສະຖາບັນພະລັງງານທົດແທນ ແລະ ວັດສະດຸໃໝ່, ກະຊວງວິທະຍາສາດ ແລະ ເຕັກໂນໂລຊີ ສປປ ລາວ ແລະ ມະຫາວິທະຍາໄລສ້າງຄູຢຸນນານ, ສປ ຈີນ ໄດ້ຈັດກອງປະຊຸມປຶກສາຫາລື ແລະ ແກ້ໄຂຂໍ້ຫຍຸ້ງຍາກດ້ານຕ່າງໆໃນການຮ່ຳຮຽນ, ເຮັດທົດລອງ ແລະ ການຂຽນບົດຊັ້ນ, ພ້ອມດຽວກັນນັ້ນຍັງໄດ້ລາຍງານສະພາບການຮ່ຳຮຽນຂອງອ້າຍນ້ອງພະນັກງານແຕ່ລະຄົນພາຍໃນສະຖາບັນທີ່ກຳລັງສຶກສາປະລິນຍາໂທ ແລະ ປະລິນຍາເອກ ຢູ່ມະຫາວິທະຍາໄລສ້າງຄູຢຸນນານ, ສປ ຈີນ. ຜ່ານລະບົບອອນລາຍ ທາງໄກ (Zoom Application).
ໃຫ້ກຽດເປັນປະທານກອງປະຊຸມຝ່າຍລາວແມ່ນ ທ່ານ ນາງ ໄມຕີ ວົງຄຳຊາວ, ຫົວໜ້າສະຖາບັນພະລັງງານທົດແທນ ແລະ ວັດສະດຸໃໝ່ ແລະ ຝ່າຍຈີນ ແມ່ນທ່ານ ສດຈ ດຣ ຫຼີໝິງ, ຫົວໜ້າຫ້ອງການວິທະຍາສາດ ແລະ ເຕັກໂນໂລຊີ, ມະຫາວິທະຍາໄລສ້າງຄູຢຸນນານ, ສປ ຈີນ ໂດຍມີຮອງຫົວໜ້າສະຖາບັນ, ຫົວໜ້າພະແນກ ແລະ ຮອງພະແນກ ພ້ອມດ້ວຍພະນັກງານທີ່ກ່ຽວຂ້ອງເຂົ້າຮ່ວມກອງປະຊຸມ.
ໂອກາດດຽວກັນນັ້ນ, ທ່ານ ນາງ ໄມຕີ ວົງຄຳຊາວ, ຫົວໜ້າສະຖາບັນພະລັງງານທົດແທນ ແລະ ວັດສະດຸໃໝ່ ຍັງໄດ້ຮຽກຮ້ອງໃຫ້ອ້າຍນ້ອງພະນັກງານເອົາໃຈໃສ່ໃນການຮ່ຳຮຽນຜ່ານລະບົບອອນລາຍ ແລະ ຕິດຕໍ່ປະສານງານກັບອາຈານທີ່ປຶກສາເປັນປະຈຳ ເພື່ອໃຫ້ການຂຽນບົດຈົບຊັ້ນມີປະສິດທິພາບ ແລະ ຈົບການສຶກສາໃຫ້ທັນຕາມເວລາ.